Welkom by die tweede uitgawe van die Noordwes-Universiteit se navorsingsnuusbrief, Navorsing@NWU. Dié nuusbrief is 'n vertoonvenster vir navorsingsprojekte, navorsers en verwante gebeure. Hierdie uitgawe fokus op navorsing wat 'n impak op Afrika het.
Volg hierdie skakel om te hoor wat prof Refilwe Phaswana-Mafuya, adjunkvisekanselier vir navorsing en innovasie, sê oor die belangrikheid van navorsing wat 'n deurslaggewende rol speel om die lewens van almal op die Afrika-kontinent te verbeter.
Voedingsnavorsers by die Sentrum van Uitnemendheid vir Voeding van die NWU doen belangrike navorsing oor die effek van die behandeling vir ernstige akute wanvoeding in sub-Sahara-Afrika.
Hulle bevindings sal deur die Wêreldgesondheidsorganisasie gebruik word.
Mense in Afrika het reeds sedert antieke tye die sterre en planete bestudeer en die moderne wetenskap gee nou ook aandag aan die skat van kennis in die tradisionele Afrika-sterrekunde.
Prof Thebe Medupe, 'n akademikus op die NWU se kampus in Mahikeng, gebruik sy navorsing om lig te werp op die antieke wetenskap van Afrika-sterrekunde, en bevorder ook só die globale begrip vir die wêreld se oudste wetenskap. Hy kyk ook na sterrekundige oortuigings – geloof oor die lugruim en die buitenste ruimte – vanuit verskillende dele van die Afrika-kontinent.
Binne die volgende 30 jaar gaan die getal ouer mense in Afrika van 46 miljoen tot 170 miljoen toeneem. Dit is die probleem wat die vasteland teen 2050 in die gesig gaan staar, het prof Jaco Hoffman van die Optentia-navorsingsfokusarea tydens 'n onlangse kursus oor sosiale gerontologie in Suider-Afrika gesê. Die kursus is aangebied deur die fokusarea, in vennootskap met die International Institute of Ageing, United Nations, Malta, die International Longevity Centre SA, die Suid-Afrikaanse Gerontologie-vereniging en die Nasionale Departement van Maatskaplike Ontwikkeling.
BRICSEd steek grense oor – in Afrika en verder
Die NWU het oor die jare heen vir homself naam gemaak as een van die topuniversiteite in die land. Nou is die NWU deel van 'n breër inisiatief, BRICSEd, wat gehalte-onderwys na lande regoor Afrika en nog verder neem. BRICSEd is 'n internasionale vereniging wat bestaan uit Brasilië, Rusland, Indië, China en Suid-Afrika, die vyf lidlande van die BRICS- ekonomiese blok. Dit is 'n nuwe opvoedkundige navorsings-inisiatief wat by die NWU gestig is om uitnemendheid in onderrigpraktyk regoor die vyf BRICS-lande, die Afrika-kontinent en internasionaal te bevorder.